VGI จับมือ “ไมดาสฯ” ผุดหอนาฬิกาติดตั้งป้ายโฆษณา LED ใน 10 จังหวัด
VGI จับมือ “ไมดาสฯ” ผู้นำเทคโนโลยี-จอภาพ LED รุกขยายพื้นที่สื่อโฆษณา โดยการผุดหอนาฬิกาเพื่อติดตั้งป้ายโฆษณา LED ใน 10 จังหวัดหัวเมืองใหญ่ คาดเริ่มเปิดขายพื้นที่สื่อโฆษณาได้ภายในเดือน ก.ค.นี้
21 ก.ค. 2558

นายมารุต อรรถไกวัลวที กรรมการบริหารและกรรมการผู้อำนวยการใหญ่ บริษัท วีจีไอ โกลบอล มีเดีย จำกัด (มหาชน) หรือ VGI เปิดเผยว่า บริษัทร่วมกับพันธมิตร คือ ไมดาส โกลบอล มีเดีย ซึ่งเป็นผู้นำในด้านเทคโนโลยีและจอภาพ LED และดำเนินธุรกิจสื่อโฆษณาในรูปแบบป้ายโฆษณาจอ LED เพื่อร่วมรุกขยายพื้นที่สื่อโฆษณาในต่างจังหวัด 10 แห่ง
โดยไมดาสฯ จะเป็นผู้ดูแลด้านการออกแบบและโครงสร้างของหอนาฬิกา รวมถึงจอภาพ LED ทั้งหมด (Midas Clock Tower) ตามแหล่งชุมชนเพื่อใช้บอกข้อมูลข่าวสารให้แก่คนในท้องถิ่น พร้อมใช้พื้นที่ดังกล่าวติดตั้งป้ายโฆษณาจอ LED เพื่อนำเสนอสปอตโฆษณาของลูกค้าด้วย
ขณะที่ VGI จะเป็นผู้รับผิดชอบในการขายสื่อโฆษณาบนจอ LED ที่ติดตั้งอยู่กับหอนาฬิกาทั้งหมด ชูจุดเด่นที่ลูกค้าสามารถทำ Local Marketing หรือการทำการตลาดเฉพาะคนในพื้นที่ สามารถเลือกใช้ภาษาท้องถิ่นสื่อสารข้อมูลข่าวสาร โปรโมชั่นสินค้าเพื่อเจาะกลุ่มเป้าหมายในท้องถิ่นได้อย่างมีประสิทธิภาพมากยิ่งขึ้น นอกจากนี้ ลูกค้าจะสามารถเข้าถึงการ monitoring ได้ง่ายๆ ผ่านระบบ CCTV appication เป็นการตอกย้ำยืนยันความเชื่อมั่นให้แก่ลูกค้าเพื่อติดตามและตรวจสอบการเห็นสปอตโฆษณาได้ตลอด 24 ชั่วโมง ซึ่งตอบโจทย์การโฆษณายุคดิจิตอลได้เป็นอย่างดี ทั้งนี้ บริษัทคาดว่าจะเริ่มเปิดขายพื้นที่สื่อโฆษณาที่ติดตั้งบนหอนาฬิกาและนำเสนอโปรโมชั่นให้แก่ลูกค้าได้ภายในเดือน ก.ค.นี้
ด้านนายสุรเชษฐ์ ลักษมีพงศ์ ประธานกรรมการบริหาร บริษัท ไมดาส โกลบอล มีเดีย จำกัด (Midas) เปิดเผยว่า ความร่วมมือกันกับ VGI ที่มีความเชี่ยวชาญด้านการบริหารพื้นที่สื่อโฆษณานอกที่อยู่อาศัยในครั้งนี้ เป็นการผสานจุดแข็งของทั้ง 2 บริษัทเพื่อร่วมกันรุกขยายธุรกิจสื่อโฆษณาในต่างจังหวัด โดย Midas เป็นผู้รับผิดชอบในการออกแบบ วางโครงสร้างและภาพลักษณ์ของหอนาฬิกา รวมถึงการวางระบบ Software Application ต่างๆที่ใช้ในการควบคุมจอภาพโฆษณา LED ทั้งหมด
ทั้งนี้  การลงทุนก่อสร้างหอนาฬิกาจะกระจายอยู่ทุกภูมิภาค เช่น เชียงใหม่ นครสวรรค์ สระบุรี อุดรธานี ขอนแก่น ร้อยเอ็ด ชลบุรี ราชบุรี จันทบุรี  ซึ่งล้วนเป็นจังหวัดที่มีจำนวนประชากรและนักท่องเที่ยวเป็นจำนวนมากและรายได้ต่อหัวของประชากรก็อยู่ในเกณฑ์สูง โดยเลือกทำเลจากความโดดเด่นในด้านพื้นที่ที่สำคัญของแต่ละจังหวัด ซึ่งเป็นเส้นทางคมนาคมหลักของคนในชุมชนที่ใช้สัญญาจรเป็นจำนวนมาก
 